
JEGYZŐKÖNYV


Készült: Tiszaalpár Nagyközségi Önkormányzat Képviselő-testületének 2026. augusztus 20-
   án 8:00 órakor tartott rendkívüli ünnepi nyílt üléséről.

Az ülés helye:	 Polgármesteri Hivatal tanácsterme

Jelen voltak:	Ágoston Béla polgármester,
		Kőrös Lajosné alpolgármester,
		Bartók István, Bodor Ádám,
		Győri Péter, dr. Taricska Tibor 
		Zsigó Ferenc (7 fő)
Székely Edina jegyző

Külön megjelentek:	Kacziba Sándor PGB tag
			Tógyer László PGB tag
			Viglási Krisztina újságíró
			Hegyi Éva
			Tégla-Kovács Áron
			Tégla-Kovács Ferenc
			Hegyi Sándorné
			Konfár László
			Tar Lászlóné
			Kovács László
			Tajtiné Fábián Erzsébet
			Fazekas Zoltán
			Dósa Lászlóné
			Barta Lászlóné
			Puliusné Sárdi Mária
			Bársony Adrienn
			Franca Károlyné
			Kádár Kitti
			Barna Sándor
			Barna Sándorné
			Czímer Zsolt
			Kacziba Márta
			Kacziba Sándor
			Víglási Imréné
			Almási Mária
			Kása Andrásné
			Béres József
			Fekete Mátyás
			Kálmán Pál
			Bagi Józsefné
			Barcsa Imréné
			Marsa Istvánné
			Mezei Sándor
			Demeter Ferenc
			Bartók Istvánné
			Fekete Istvánné
			Demeter Jánosné
		
Bejelentéssel távollevő képviselők:	dr. Csernus Tibor, Pásztor Gyula, 

Jegyzőkönyvvezető:	Demeter Terézia

„HIMNUSZ”
„Kölcsey Ferenc”

Ágoston Béla, polgármester:

Tisztelettel köszöntöm a jelenlévőket ezen az ünnepi ülésen. Megállapítom 08:03 órakor, hogy a Képviselő-testület 7 fővel határozatképes. 

Szavazásra bocsátom a napirendi pont elfogadását. Aki egyetért kérem kézfeltartással szavazzon. Köszönöm.

Megállapítom, hogy a Képviselő-testület 7 igen szavazattal – ellenszavazat, tartózkodás nélkül – elfogadta a napirendi pontot.

Napirendi pont: 
Előterjesztés Tiszaalpár Nagyközség Szolgálatáért Díj adományozásáról
Előterjesztő/Előadó: Ágoston Béla polgármester

Ágoston Béla, polgármester

A mai összejövetelünknek fő célja, hogy a településünk egyik kiemelkedő alakját Hegyiné Idukát szeretnénk részesíteni „Tiszaalpár Nagyközségért” díjban. Egy rövid köszöntőt szeretnék mondani, sokszor hallottam az életem során egy bölcsességet, „Akit mindenki szeret az általában gyanút ébreszt”. Ennek az intelemnek vannak kivételei, a mai ünnepeltünk is egy ilyen kivétel. Úgy gondolom, hogy Idukát Tiszaalpár apraja-nagyja tiszteletben részesíti, és szereti. Végig gondoltam mi okozhatja ezt az egyöntetű érzelmet, amit a közösség tanúsít Iduka irányába. A település feltétel nélküli szeretete Alpár-Tiszaújfalu Iduka érzelmi világában remélem helyet visel el. A másik az emberszeretet, és ennek az emberszeretetnek is egy különös formáját hordozza magában Iduka, ezt az emberszeretet azt teszi hitelessé, hogy ez egy nagyon őszinte szeretet, ami minden megnyilvánulásából árad. Ez egy tevékeny szeretet, ami nem csak szóban van dekorálva, nyilatkozatokban, hanem tettekben fizikai és egyéb aktivitással. Iduka ezekben a dolgokban az élen jár. Minden egyes rendezvényen első hívó szóra jelen van és a maga részéről megtesz mindent. Utolsó gondolatom egy kicsit személyes jellegű. Tudom azt, hogy ő egy olyan alkat, aki rendkívül sokat birkózik saját magával. Itt szeretném mondani, erre a szorongásra semmi okod nincs, mert nagyszerűen élsz és példát mutatsz mindannyiuknak. Köszönjük szépen. 
Almási Tibor tanár úr és a kórus, zenei köszöntője következik.

Ágoston Béla, polgármester

Nagyon szépen köszönjük Almási Tibor tanár úrnak a felkészítést és kórusának az ünnephez illő dallamokat. Iduka életút bemutatásához átadom a szót Székely Edina jegyző asszonynak.

Székely Edina, jegyző

Vannak életek, amelyek nem egyenes, sima úton indulnak. De ha egy életet tiszta szívvel, végtelen szorgalommal és szeretettel élnek, a végén olyan gyönyörű, kerek és édes egésszé válik, mint a legféltettebb, generációkon átörökített családi receptek. Hegyi Sándorné Konfár Ida története pontosan ilyen: a rendíthetetlen kitartás és az önzetlen gondoskodás meséje.

Egy kislány, két név és a szerető család

Minden 1957. május 27-én kezdődött, amikor Konfár László és Kővágó Anna harmadik leánygyermekeként megérkezett a világra. Az élet rögtön az első pillanatban próbára tette: fejlődési rendellenességgel, nyúlajakkal és a bal kezén hat ujjal született. Ám ahol ekkora szeretet van, ott a nehézségek eltörpülnek. A család nem aggodalommal, hanem határtalan, tiszta örömmel fogadta őt, és a ráváró műtétek sorát is a legnagyobb összefogással vészelték át.

A szülei az Ida nevet választották neki, de az akkor négyéves nővére, makacsul csak Évának hívta. Így történt, hogy a templomi keresztelőn már az Ida Éva nevet kapta. Hatéves koráig a családban mindenki Évikének szólította. Amikor eljött az iskolába íratás ideje, édesanyja gyengéden megsúgta neki: a tanítónéni majd Idának fogja hívni, mert ez az igazi neve. Ő nem bánkódott, sőt, gyermeki örömmel fogadta a „névváltozást”. Ebből a kedves kettősségből később számtalan derűs történet született. A 80-as években még fogadást is kötöttek a valódi nevéről, sőt, pár éve a hivatalban az anyakönyvet is fel kellett lapozni, mert volt, aki Évaként, volt, aki Idaként ismerte és zárta a szívébe.

Törékeny testben hatalmas lélek

Az általános iskolát a Tiszaújfalui Központi Általános Iskolában végezte. Jóságával, segítőkészségével hamar a közösség lelke lett: miközben osztálytársai szeretettel és elfogadással vették körül, ő önzetlenül segített nekik a házi feladatokban, és minden iskolai programban ott volt, ahol szükség volt rá. Bár a kereskedelmi és postaforgalmi pálya vonzotta, a családi fészek melege, az otthoniakhoz való mély ragaszkodása miatt nem akart messzire utazni, így nem tanult tovább.

Mindössze 14 évesen, egy törékeny, alig 38 kilós kislányként lépett be a Kecskeméti Konzervgyár kapuján. Bár alig akarták alkalmazni a kora és a termete miatt, ő nyolc éven át bizonyította, hogy a szívében és a kezében mekkora erő lakozik.

Az 1979-es év az élete legszebb mérföldköve lett. Szeptember 29-én örök hűséget fogadott férjének, Hegyi Sándornak, új munkahelyen kezdett az MMG Automatikai Műveknél, és megvásárolták közös, meleg otthonukat a Petőfi utcában. Az élete és a boldogsága 1982. november 30-án vált igazán teljessé, amikor megszületett imádott kislánya, Éva. Mindig is egy kislányról álmodott, és ez az álom valóra vált. De Ida sosem adta fel az önmaga elé állított célokat sem: a gyes alatt, anyai teendői mellett megszerezte a mechanikai műszerész szakmát.
Munkájában mindig a becsület és a felelősség vezérelte. Az MMG-nél eltöltött húsz év alatt kávédarálóktól a turmixgépekig mindent összeszerelt, és ha valakinek segítség kellett, rá mindig számíthattak. Később, 1999-től a Digital Disk Drives Kft.-nél a három műszak, a szalagmunka és a hosszú utazások sem törték meg a kitartását. Kilenc év után, a gyár bezárásakor, élete első és egyetlen kéthónapos munkanélkülisége után azonnal újabb kihívást keresett, és egy kábelgyártó vállalatnál dolgozott tovább, ahol újra hasznát vette a szakmájának.

Veszteségből a közösség ölelésébe

2010 májusában egy újabb csoda érkezett az életébe: megszületett unokája, Áron, akit már oly nagyon vártak. 2012 januárjában elérkezett az utolsó munkanap és a jól megérdemelt nyugdíjas évek, ami azért is volt nagy öröm, mert egész életében egyetlen igazi ellensége volt: a korán kelés.

A pihenés évei azonban fájdalmasan indultak. Férjénél súlyos betegséget diagnosztizáltak, és másfél év küzdelem után a család elveszítette őt. A csend, az űr és a magány elviselhetetlen volt. Idának szüksége volt arra, hogy érezze: fontos része a világnak, és szükség van a gondoskodására.

Ezért 2014-ben csatlakozott a Kádár Lajos Nyugdíjas Klubhoz. Ez a közösség egy gyönyörű, új fejezetet nyitott az életében. Olyan szeretettel fordult a társai felé, hogy 2018 januárjában átvehette a Klub vezetését. Ezt a nemes feladatot azóta is szent küldetésként kezeli, szívét-lelkét kitéve azért, hogy a szépkorúak napjai hasznosan, vidáman és szeretetben teljenek.

A legédesebb titok: a sütés szeretete

És van valami, ami mindezen éveken, évtizedeken átível: a süteménysütés megfoghatatlan, csodálatos szeretete. Ez az ő igazi adománya, a legszebb szeretetnyelve. Évtizedek óta figyeljük őt fáradhatatlanul, tiszta szívből, fülig érő mosollyal a sütő mellett állni. Számára a sütés nem munka, hanem ünnep.

Az ő konyhájából soha nem csupán sütemények kerülnek ki, hanem maga az otthon melege. Az édes illatok, a tészta lágy tapintása, a krémek selymessége mind-mind egy-egy ehető szeretetlevél a családnak, az unokának, a barátoknak és a közösségnek. Minden egyes mozdulatával, minden piskótával és aprósüteménnyel a saját lelkének egy darabkáját és a végtelen gondoskodását süti bele a falatokba, hogy nekünk örömet szerezzen.

Kedves Ida, kedves Éva! Köszönjük neked ezt a csodás, példaértékű életutat. Köszönjük a megszámlálhatatlan finomságot, a biztos recepteket, a dolgos kezeid munkáját és azt a kifogyhatatlan, meleg szeretetet, amellyel évtizedek óta bearanyozod a mindennapjainkat. Kívánjuk, hogy ez a fáradhatatlan alkotókedv, az egészség és a konyhából áradó édes illat még nagyon-nagyon sokáig kísérjen az utadon!

(Kőrös Lajosné alpolgármester asszony átadja
„TISZAALPÁR NAGYKÖZSÉG SZOLGÁLATÁÉRT” Díjat
Hegyi Sándorné részére)




Ágoston Béla, polgármester

Szeretném megkérni az ünnepeltet, hogy néhány személyes gondolatot osszon meg velünk.

Hegyi Sándorné

Köszönöm szépen a kitüntetést. Tiszta szívből köszönöm szépen a Tiszaalpár Nagyközségi Önkormányzat Képviselő-testületének, hogy ezzel a csodálatos elismeréssel jutalmazza a közösségért végzett munkámat. Mikor megtudtam, hogy ma átvehetem ezt a csodálatos díjat a közösségért végzett munkámért a szavam is elakadt a meglepetéstől. Hiszen én nem vártam semmit, csak azt teszem a mindennapokban, amit a szívem diktál. Nagyon szeretem ezt a kis falut, a mi otthonunkat, az itt élő embereket. Büszke vagyok rá, hogy soha egyetlen pillanatra sem vágytam el innen. Boldogság és öröm tölti el a lelkem, ha másoknak segíthetek vagy mosolyt csalhatok az emberek arcára. Ez a díj nem csak az enyém, ha tehetném szívem szerint most megosztanám azokkal az önzetlen emberekkel, akik mindig az első szóra jönnek és ott vannak mellettem, ha tavaszi -őszi dekorációt készítünk, hogy szebb legyen a falú, ha süteményt sütünk jótékonysági bálra, ha fáradhatatlanul ebédet osztunk a traktoros napon, ha nagytakarítást végzünk a közösségi házban és akkor is, ha rétest sütünk és a hidegben árusítunk az adventi vásárban. Nem utolsó sorban hálás szívvel köszönöm a kis családomnak, hogy végtelen türelemmel és szeretettel mindenben támogatnak és biztos hátteret nyújtanak nekem. Köszönöm, hogy ilyen sokan eljöttek és osztoznak örömömben. Hálásszívvel köszönöm az énekkarnak ezt a meglepetés műsort. Nem nagyon találok szavakat. Köszönöm szépen.

Ágoston Béla, polgármester

Nagyon szépen köszönjük a meghitt megnyilvánulásodat, további jó egészséget kívánunk és kívánjuk, hogy ezt az áldásos tevékenységet még nagyon sokáig folytasd közösségünkben.

Ágoston Béla, polgármester:

A rendkívüli ünnepi képviselő-testületi ülést 08:30 órakor bezárom. Köszönöm a részvételt. Arra kérek mindenkit együtt hallgassuk meg a szózatot.

„SZÓZAT”
„Vörösmarty Mihály”



K.m.f.



     /: Ágoston Béla :/                                                   /: Székely Edina :/
                    polgármester                                 		           jegyző

